नाथूला दर्रा
नाथूला हिमालय का एक पहाड़ी दर्रा है जो भारत के सिक्किम राज्य और दक्षिण तिब्बत में चुम्बी घाटी को जोड़ता है। यह १४ हजार २०० फीट की ऊंचाई पर है। भारत और चीन के बीच १९६२ में हुए युद्ध के बाद इसे बंद कर दिया गया था। इसे वापस जूलाई ५, २००६ को व्यापार के लिए खोल दिया गया है। बीसवीं सदी की शुरुआत में भारत और चीन के होनेवाले व्यापार का ८० प्रतिशत हिस्सा नाथू ला दर्रे के ज़रिए ही होता था। यह दर्रा प्राचीन रेशम मार्ग की एक शाखा का भी हिस्सा रहा है। 'ला' शब्द तिब्बती भाषा में 'दर्रे' का अर्थ रखता है। भारत की ओर से यह दर्रा सिक्किम की राजधानी गान्तोक शहर से तकरीबन पूरब में स्थित है। केवल भारतीय नागरिक ही यहाँ जा सकते हैं और इसके लिए भी उन्हें गान्तोक से पारपत्र (पास) बनवाना होता है।
नुब्रा नदी
नुब्रा नदी (Nubra River) भारत के लद्दाख़ क्षेत्र की नुब्रा घाटी में बहने वाली एक नदी है। यह सियाचिन हिमानी में लगभग 5,753 मीटर की ऊँचाई पर उत्पन्न होती है और काराकोरम पर्वतमाला व साल्तोरो पर्वतमाला के बीच दक्षिणपूर्व दिशा में लगभग 80 किमी बहकर दिस्कित के समीप श्योक नदी में विलय हो जाती है। जिस क्षेत्र में यह बहती है वह नुब्रा घाटी कहलाता है।